paragraph_text: Polaže serije od oko 100 jaja na raspadajuće organske tvari, poput otpadaka hrane, truleži ili izmeta. Jaja se ubrzo izlegu kao bijele ličinke bez nogu. Nakon 2 do 5 dana razvoja pretvaraju se u crvenkastosmeđe kukuljice, duge oko 8 mm. Odrasle muhe obično žive 2 do 4 tjedna, ali mogu prezimiti. Odrasle jedinke hrane se različitim tekućim ili polutekućim tvarima, kao i krutim tvarima omekšanim njihovom slinom. Ove muhe mogu na tijelu i izmetu prenositi patogene, kontaminirati hranu i pridonijeti prijenosu bolesti koje se prenose hranom, a vrlo su brojne. Iz tih razloga se smatraju štetočinama. Kućna muha je uz štakore i žohare jedna od najgorih vrsta za zdravlje ljudi i širenje epidemija. Prenosi uzročnike: tifusa, paratifusa, tuberkuloze, lepre i trahoma.